
[bookmark: _Toc238739222]CAPITOLUL I. DISPOZIȚII GENERALE

Art. 1. Prezentul regulament stabilește cadrul de organizare și funcționare a Registraturii Universității „Valahia” din Târgoviște, denumită în continuare „Registratură”, precum și atribuțiile, responsabilitățile și obligațiile personalului care desfășoară activități în cadrul acesteia.

Art. 2. Regulamentul se aplică personalului încadrat în cadrul Registraturii, precum și structurilor care colaborează cu aceasta, în limitele competențelor stabilite prin prezentul regulament, prin fișele de post și prin reglementările interne ale universității.

Art. 3. Registratura Universității „Valahia” din Târgoviște este structura administrativă responsabilă cu primirea, înregistrarea, evidența, repartizarea, transmiterea și urmărirea circuitului documentelor și corespondenței adresate Universității sau emise de aceasta, în conformitate cu legislația în vigoare și cu reglementările interne.

Art. 4. Activitatea Registraturii se desfășoară cu respectarea următoarelor principii: legalitate, continuitate, responsabilitate, transparență instituțională, operativitate, eficiență, exactitate, confidențialitate, respectării termenelor de transmitere, protecția datelor cu caracter personal, colaborare interstructurală și orientare către beneficiar.

[bookmark: _Toc238739223]CAPITOLUL II. DOCUMENTE DE REFERINȚĂ

Art. 5. Prezentul regulament se întemeiază pe următoarele acte normative și reglementări interne:
a) Legea învățământului superior nr. 199/2023 (**republicată**), cu modificările și completările ulterioare;
b) Legea nr. 544/2001 privind liberul acces la informațiile de interes public, cu modificările și completările ulterioare;
c) Legea Arhivelor naționale nr. 16/1996, republicată, cu modificările și completările ulterioare;
d) Carta universitară;
e) Regulamente interne.

[bookmark: _Toc238739224]CAPITOLUL III. STRUCUTURA ȘI ORGANIZAREA

Art. 6. Registratura Universității „Valahia” din Târgoviște își desfășoară activitatea în condițiile prezentului regulament, ale fișelor de post și ale reglementărilor interne aplicabile.

Art. 7. (1) Registratura este condusă de secretarul șef al universității.
(2) Secretarul șef al universității este subordonat rectorului.
(3) În exercitarea atribuțiilor sale, secretarul șef al universității colaborează cu structurile academice și administrative ale universității, în limitele competențelor stabilite prin lege și reglementările interne.

Art. 8. În funcție de necesitățile Universității, Registratura poate desfășura activități privind:
a) corespondența fizică;
b) corespondența electronică;
c) documentele depuse direct de persoane fizice sau juridice;
d) documentele transmise prin servicii poștale sau de curierat;
e) documentele transmise prin platforme electronice;
f) documentele interne ale Universității;
g) evidența și transmiterea documentelor către structurile competente.

[bookmark: _Toc238739225]CAPITOLUL IV. ATRIBUȚII

Art. 9. Registratura are, în principal, următoarele atribuții:
a) organizează primirea, înregistrarea, circulația și evidența documentelor intrate și ieșite din universitate;
b) asigură preluarea corespondenței sosite la adresa universității, inclusiv de la operatorii poștali sau de curierat, și înregistrarea acesteia potrivit procedurilor interne;
c) asigură trasabilitatea documentelor, confirmarea primirii și direcționarea acestora către structurile competente;
d) gestionează evidențele operative privind circulația documentelor;
e) susține fluxurile administrative aferente corespondenței interne și externe, convocărilor, adreselor, minutelor și documentațiilor administrative;
f) colaborează cu structurile universității pentru respectarea termenelor de soluționare și arhivare a documentelor;
g) îndeplinește orice alte atribuții stabilite prin fișa postului și procedurile aplicabile.

[bookmark: _Toc238739226]CAPITOLUL V. PRIMIREA ȘI ÎNREGISTRAREA DOCUMENTELOR

Art. 10. (1)	 Primirea și înregistrarea tuturor documentelor adresate Universității „Valahia” din Târgoviște se realizează de către personalul angajat al Registraturii și se face prin evidențierea acestora în Registrul unic de intrare-ieșire.
(2)	Înregistrarea documentelor se efectuează cronologic, atribuindu-se fiecărui document un număr propriu de înregistrare marcat pe ștampila specială.
(3)	Înregistrarea documentelor începe de la 1 ianuarie și se încheie la 31 decembrie ale fiecărui an. Toate documentele vor fi înregistrate în ziua în care au fost primite.
(4)	În Registrul unic de intrare-ieșire, cele două pagini așezate față în față servesc pentru înregistrarea corespondenței primite (pagina din stânga) și a corespondenței expediate (pagina din dreapta).
(5)	La înregistrarea documentelor se vor preciza următoarele elemente: numărul de înregistrare, data înregistrării, numărul și data documentului (date de emitent), emitentul, conținutul în rezumat al documentului, data redirecționării, compartimentul căruia i s-a repartizat documentul.
(6)	Înregistrarea trebuie să permită identificarea documentului și urmărirea circuitului acestuia.
(7)	Documentele care nu conțin suficiente elemente pentru identificarea expeditorului sau a obiectului solicitării se gestionează potrivit procedurilor interne și legislației aplicabile.
(8)	Documentele cu caracter personal, confidențial sau care conțin date sensibile se gestionează cu respectarea cerințelor legale și a măsurilor interne de securitate.
(9)	Documentele primite prin Registratură se gestionează potrivit procedurii de sistem -   Circuitul documentelor în cadrul Universității „Valahia” din Târgoviște.
(10)	 Personalul Registraturii răspunde pentru modul de înregistrare a documentelor și de distribuire a corespondenței, potrivit atribuțiilor și fișei postului.

[bookmark: _Toc238739227]CAPITOLUL VII. DISPOZIȚII FINALE

Art. 11. Prevederile prezentului regulament constituie sarcini de serviciu pentru persoanele implicate în activitatea Registraturii Universității „Valahia” din Târgoviște, iar nerespectarea lor duce la sancțiuni conform Codului muncii.

Art. 12. Personalul din cadrul Registraturii trebuie să cunoască și să respecte Normele de securitate și sănătate în muncă, situațiile de urgență, protecția datelor cu caracter personal și securitatea informațiilor, participând periodic la instruire.

Art. 13. Prezentul regulament poate fi modificat de către Senatul universitar.

Art. 14. Prezentul regulament a fost avizat de către Consiliul de Administrație al Universității „Valahia” din Târgoviște în data de ....., a fost aprobat prin Hotărârea Senatului nr. ... din ........... și intră în vigoare de la data aprobării.

